2. pinsedag var Mai Ingemann-Molden i Fårup Sommerland med sin mand og tre små børn. Til daglig er hun leder i Yoga Huset Aalborg, der for nylig åbnede igen efter fem måneders tvungen nedlukning. Mens Mai Ingemann-Molden sad i en båd med sin 8-årige datter, fik hun et opkald. - Det var erhvervsdirektøren i Aalborg Kommune, der fortalte, at smitten var så høj i Vor Frelser Sogn, at vi fra tirsdag måtte nedlægge alle vores aktiviteter, fortæller Mai Ingemann-Molden og tilføjer: - Det var vanvittigt frustrerende. - Med i en film Cirka samme reaktion havde direktøren for Aalborg Handelsskole, der også ligger i Vor Frelser Sogn. - Det er jo simpelthen så superærgerligt, som det kunne være, siger Rikke Christoffersen, der har taget kontakt til Styrelsen for Patientsikkerhed i håb om, at skolen ikke skal være nedlukket i minimum en uge, som ellers er standard, når et sogn opfylder tre kriterier for smitte. - Man kan godt føle, at man er med i en film, der hedder ”Logikken blev borte”. Det her handler ikke om vores elever. Det handler om dem, der bor i det her sogn, siger Rikke Christoffersen. Også her er Mai Ingemann-Molden på linje med direktøren for Aalborg Handelsskole. - Jeg kan ikke se, hvordan sådan en sognenedlukning er en løsning, fordi folk kan bare tage et andet sted hen og gå til yoga. Desuden er der ikke ret mange af vores medlemmer, som bor i det her sogn, siger lederen af Yoga Huset Aalborg. Til trods for, at Vor Frelser Sogn nu er lukket ned og flere af nabosognene har overskredet flere grænseværdier, så fastholder Region Nordjylland deres nuværende teststrategi i området. - Vi følger selvfølgelig med på, om der bliver kapacitetsproblemer med for lange ventetider de pågældende steder, men det er ikke det billede, vi kan se på nuværende tidspunkt, siger Jacob Bertramsen, der er kontorchef for sundhedsplanlægning.

Opsummering:
7. maj åbnede Yoga Huset Aalborg igen efter fem måneders tvungen nedlukning. Tirsdag 25. maj måtte daglig leder, Mai Ingemann-Molden, så gøre det igen, fordi Yoga Huset ligger i et nedlukket sogn.